Zásahy hliadok MsP v 27. týždni 
	V týždni od 5. júla do 11. júla 2010 preverovali hliadky mestskej polície v hlavnom meste 2203 udalostí. Medzi nimi bolo aj 368 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky vodičov proti bezpečnosti a plynulosti v cestnej premávke a podobných porušení zistili a riešili hliadky mestskej polície počas týždňa 1200. Na miestach vyhradených pre zdravotne postihnutých občanov svoje vozidlá bez oprávnenia stáť tu odstavili traja motoristi.
	V oblasti porušení pravidiel verejného poriadku riešili hliadky MsP 33 priestupkov. Na telefonáty v ktorých volajúci poukazovali na prípady rušenia nočného pokoja zasahovali hliadky mestskej polície v sledovanom týždni 40 krát. Majitelia psov obchádzaním všeobecne záväzných nariadení týkajúcich sa podmienok chovu psov tieto porušili 47 krát.
	Značná časť porušení všeobecne záväzných nariadení sa týkala opäť priestupkov súvisiacich s čistotou a poriadkom a takýchto priestupkov zistili hliadky 162. Zásady ambulantného predaja a trhového poriadku nerešpektovalo 9 predávajúcich. Z trávnatých plôch si miesto zaparkovania pre svojho štvorkolesového tátoša urobilo 68 vodičov.
	Štatistika mestskej polície ďalej hovorí, že v pešej zóne zistili hliadky 10 porušení. V stanovených prevádzkových hodinách svoje zariadenia nestihlo uzatvoriť 10 prevádzkárov. Prípady obťažovania okoloidúcich sa vyskytli 29 krát a alkoholické nápoje na verejných priestranstvách napriek zákazu ich konzumácie si doprialo 102 priestupcov. Fajčiari nerešpektovaním niektorých ustanovení zákona na ochranu nefajčiarov tým, že fajčili na zastávkach mestskej hromadnej dopravy tento zákon porušili 37 krát.
	Najviac priestupkov zistili a riešili mestskí policajti na Šamorínskej ulici a to 102. Blokovacie zariadenia na nesprávne parkujúce vozidlá boli nasadené v 500 prípadoch a 88 vodičov si po odtiahnutí svojho vozidla toto museli prevziať v areáloch príslušných odťahovacích služieb.